text: Politibetjent ramt af skud under skydeøvelse
  22 september 2016 kl. 15.46
  En politibetjent er blevet ramt af skud affyret af en anden betjent under en skydeøvelse. 
  En politibetjent blev om eftermiddagen den 14. september ramt af skud i benet.
  Skuddene var affyret af en anden politibetjent i forbindelse med en skydeøvelse i 'øvelsesbyen' i Oksbøl.
  Det oplyser Den Uafhængige Politiklagemyndighed.
   
  Politibetjenten blev kort efter skuddene bragt til sygehuset og er ikke i livsfare.
  Det er nu politiklagemyndigheden der, efter henvendelse fra Sydøstjyllands Politi, skal efterforske episoden.
  Politiklagemyndigheden behandler sager, når en person er blevet ramt af skud afgivet af en polititjenestemand.
  